

**LATVIJAS REPUBLIKA**

**BALVU NOVADA PAŠVALDĪBA**

Reģ.Nr.90009115622, Bērzpils ielā 1a, Balvos, Balvu novadā, LV-4501, tālrunis +371 64522453

fakss+371 64522453, e-pasts: dome@balv.lv

**LĒMUMS**

Balvos

2018.gada 9.augustā Nr.10, 50.§

**PAR AMATU SAVIENOŠANAS ATĻAUJU LEONTĪNAI PUNDUREI**

Balvu novada Dome, izskatot Leontīnas Pundures 12.07.2018. iesniegumu ar lūgumu atļaut savienot Balvu novada pašvaldības Bāriņtiesas locekles amatu ar kapsētas pārziņa amata pienākumiem Briežuciema pagasta pārvaldē, konstatēja:

1. Leontīna Pundure saskaņā ar Balvu novada Domes 2014.gada 12.jūnija lēmumu „Par Balvu novada Bāriņtiesas ievelēšanu” (protokols Nr.9, 1.§) no 2014.gada 11.augusta atkārtoti uz pieciem gadiem ievēlēta Balvu novada Bāriņtiesas locekļa amatā; bāriņtiesas locekļa funkcijas ir noteiktas Bāriņtiesu likumā un darba līgumam pievienotajā amatu aprakstā;
2. pamatojoties uz 2016.gada 5.februāra Darba līgumu Nr.1 Leontīna Pundure ar 2016.gada 8.februāri pieņemta darbā Briežuciema pagasta pārvaldē par Dukuļevas kapsētas pārzini (0,1 likme); amata pienākumi ir noteikti darba līgumam pievienotajā amatu aprakstā;
3. LR likuma „[Par interešu konflikta novēršanu valsts amatpersonu darbībā](http://www.likumi.lv/doc.php?id=61913)” (turpmāk – Likums) 4.panta otrā daļa paredz, ka par valsts amatpersonām uzskatāmas personas, kurām, pildot amata pienākumus publiskas personas institūcijās, saskaņā ar normatīvajiem aktiem ir tiesības izdot administratīvos aktus, kā arī veikt uzraudzības, kontroles, izziņas vai sodīšanas funkcijas attiecībā uz personām, kas neatrodas to tiešā vai netiešā pakļautībā, vai pieņemt vai sagatavot lēmumus par publiskas personas mantas iegūšanu, tās nodošanu citu personu īpašumā, lietošanā vai valdījumā, atsavināšanu citām personām vai apgrūtināšanu ar lietu vai saistību tiesībām, kā arī finanšu līdzekļu sadalīšanu, Balvu novada Bāriņtiesas locekļa amatam ir noteikts valsts amatpersonas statuss;
4. šādas valsts amatpersonas amata savienošanas ierobežojumi reglamentēti Likuma 7.panta sestajā daļā, kurā noteikts, ka [4.](https://likumi.lv/ta/id/61913#p4)panta otrajā minētā amatpersona, kurai šajā pantā nav noteikti īpaši amata savienošanas nosacījumi, papildus šā likuma [6.](https://likumi.lv/ta/id/61913#p6)panta ceturtajā daļā noteiktajam var savienot valsts amatpersonas amatu tikai ar citu amatu, uzņēmuma līguma, pilnvarojuma izpildi vai saimniecisko darbību individuālā komersanta statusā vai reģistrējoties Valsts ieņēmumu dienestā kā saimnieciskās darbības veicējam saskaņā ar likumu „[Par iedzīvotāju ienākuma nodokli](https://likumi.lv/ta/id/56880-par-iedzivotaju-ienakuma-nodokli)”, ja šī savienošana nerada interešu konfliktu un ir saņemta attiecīgās publiskas personas iestādes vadītāja vai viņa pilnvarotas personas rakstveida atļauja;
5. Likuma 1.panta pirmajā daļā ir noteikts, ka amats ir darbs vai dienests noteiktu pilnvaru ietvaros publiskas personas iestādē, sabiedriskajā, politiskajā vai reliģiskajā organizācijā, kā arī komercsabiedrībā;
6. Bāriņtiesu likuma 15.pants nosaka amatu savienošanas ierobežojumus, paredzot, ka bāriņtiesas loceklis papildus likumā „Par interešu konflikta novēršanu valsts amatpersonu darbībā” noteiktajiem amatu savienošanas ierobežojumiem vienlaikus nedrīkst pildīt arī tās pašvaldības, domes priekšsēdētāja, viņa vietnieka vai deputāta, sociālā dienesta vadītāja vai sociālā darba speciālista pienākumus, kuras administratīvajā teritorijā atrodas attiecīgā bāriņtiesa;
7. atbilstoši Likuma 8.1panta piektās daļas 1.un 2.punktam institūcijai, saņemot lūgumu atļaut valsts amatpersonas amatu savienot ar citu amatu, ir pienākums izvērtēt, vai amatu savienošana neradīs interešu konfliktu, nebūs pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai, un mēneša laikā pieņemt lēmumu par atļaujas izsniegšanu vai atteikšanos izsniegt atļauju amatu savienošanai;
8. pamatojoties uz Likuma 7.panta sesto daļu un Bāriņtiesu likuma 15.pantu, izvērtējot Balvu novada pašvaldībasBāriņtiesas locekļa funkcijas kopsakarā ar kapu pārziņa amata pienākumiem Briežuciema pagasta pārvaldē, amatu savienošana interešu konfliktu nerada, kā arī nav pretrunā ar valsts amatpersonai sais­tošām ētikas normām un nekaitēs valsts amatpersonas tiešo pienākumu pildīšanai.

Atbilstoši Likuma vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz pašvaldības doto atļauju savienot amatus, Leontīnai Pundurei ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot Balvu novada Bāriņtiesas locekļa un kapu pārziņa amata pienākumus Briežuciema pagasta pārvaldē, pastāv iespēja, ka L.Pundure var nonākt interešu konflikta situācijā.

Persona nevar paļauties uz to, ka šī atļauja vienmēr būs spēkā. Atbilstoši Likuma 8.1panta sestajai daļai un Administratīvā procesa likuma 68.panta pirmajai daļai šis lēmums izdots ar atcelšanas atrunu. Personai savas kompetences ietvaros ir pienākums rakstiski informēt pašvaldību, ja mainījušies tiesiskie vai faktiskie apstākļi, kas ir pamatā šī lēmuma izdošanai un varētu nepieļaut turpmāku amatu savienošanu.

Ņemot vērā augstāk minētos apsvērumus un pamatojoties uz likuma „[Par interešu konflikta novēršanu valsts amatpersonu darbībā](http://www.likumi.lv/doc.php?id=61913)” 4.panta otro daļu, 7.panta sesto daļu, 8.1panta piektās daļas 1.un 2.punktu, 2018.gada 2.augusta Finanšu komitejas atzinumu, **ATKLĀTI BALSOJOT:** **PAR** **–** **12** (Aigars Pušpurs, Anita Petrova,Aivars Kindzuls, Egons Salmanis, Andris Kazinovskis, Sandra Kindzule, Svetlana Pavlovska, Ivans Baranovs, Tālis Korlašs, Aija Mežale, Eva Smirnova, Jānis Zakarīts), **PRET – nav, ATTURAS – nav,** Balvu novada Dome **NOLEMJ:**

1. Atļaut Leontīnai Pundurei, personas kods \*\*\*, savienot Balvu novada Bāriņtiesas locekļa amatu ar kapu pārziņa amatu Briežuciema pagasta pārvaldē.
2. Lēmumu var pārsūdzēt Administratīvajā rajona tiesā Rēzeknes tiesu namā(Rēzeknē, Atbrīvošanas alejā 88, LV – 4601) viena mēneša laikā no tā spēkā stāšanās dienas.

Domes priekšsēdētājs A.Pušpurs